《示乡人陈生》
宋代·刘敞

我祖学芦山，潜光玩诗书。君家独先觉，一见矜里闾。

固有如陈平，长贫贱者乎。青云果自致，远鉴惊群愚。

鸣风兆有妫，懿占信不诬。粲然诸子贤，仕各列大夫。

号称万石君，盛事衣冠无。声华辉图史，岂独荣枌榆。

外族继清高，耻为事物拘。未尝入城府，奕世风不渝。

宜有羔雁求，怪其久阙如。君来就乡赋，信足光庆馀。

郡守劝驾行，紫庭与计俱。努力事学问，豫章擢扶疏。

游子怀故乡，矧伊接葭莩。勉率为歌诗，尚能念起予。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。